
Az európai védelmi ipar hatása a közös kül- és biztonságpolitikára

Az Európai Unió elméleti és gyakorlati problémák sorával néz szembe. Mindez tetten érhető a közös kül- és biztonságpolitika intézményénél is. A Maastrichti szerződés által kormányközi együttműködés keretébe rendelt politika alapvető eleme még napjainkban is változatlan. Ám az Európai Unióra nehezedő nyomás – hogy minél nagyobb láthatóságra tegyen szert a globális porondon – nem teszi lehetővé a tagállamok számára a közös kül- és biztonságpolitikáról való lemondást. Ugyanakkor a magas műveleti költségek és a csökkenő védelmi kiadások csak korlátozott beavatkozásokat engednek meg, még a közvetlen érdekszférában is. Ennek egyik legfőbb oka, az Európa szerte egyre kritikusabbá váló képességhiány. A támogató és logisztikai képességek, csak a legminimálisabb mértékben állnak rendelkezésére az egyes tagországoknak. Mindez pedig – a gazdasági nehézségek mellett – elsősorban az Unió védelmi iparának problémáira vezethető vissza. Munkám fókuszpontjában ezeknek a problémáknak az okai és következményei állnak, valamint azok a próbálkozások, amelyekkel megpróbálták orvosolni őket.



